御書草聖千文贊
作者：李綱
朝代：宋

paragraphs: 伏羲畫卦，人文以成。
書契之作，以代結繩。
篆籕而降，秦隸乃興。
規摹楷法，有真有行。
衆妙且美，萃于兹草。
疇克工之，心悟筆到。
芝靖羲獻，主盟此道。
自昔英主，鮮不自好。
惟漢光武，投戈講藝。
有唐太宗，筆蹟奇秘。
底綏大業，實資勇智。
游戲翰墨，乃其餘亊。
於穆天子，允武允文。
武定禍亂，文該典墳。
萬機之餘，縱筆怡神。
作此草聖，前無古人。
人亦有言，心正筆正。
妙哉心畫，本乎湖静。
銀鈎鐵紐，蟠屈剛勁。
雲漢昭回，奎璧輝映。
如鳥行沙，如蟲蝕木。
鸞鵠停峙，龍蛇起陸。
飛電繞樞，垂虹飲谷。
千變萬態，盪耀心目。
一人之貴，猶或勤斯。
咨爾多士，胡可怠而。
學問積躬，功名濟時。
其則不遠，瞻之仰之。
載摹宸翰，勒之嘉石。
龕于殿陰，如魯屋壁。
天威在望，得所矜式。
微臣作贊，垂示無極。